UMnu Skhumbuzo Dumisa (39) - ILANGA elibike ngaye ngoLwesine - uthi ubengakaze azitshele ukuthi umqashi wakhe ubengamenzakalisa ngale ndlela ngoba bebezwana futhi engeyena umuntu onodlame.
Ubekhuluma neLANGA emuva kokuba iNkantolo yesiFunda eShowe igwebe uTrevor Wayne (55) iminyaka ewu-10 ngecala lokuzama ukubulala (uMnu Dumisa) .
Kubikwa ukuthi lo mqashi ukwenze lokhu emuva kokuba uMnu Dumisa emmangalele kwaCCMA, lamlahla icala wayalelwa ukuba akhokhele (uMnu Dumisa) u-R110 000 ngokumxosha kwakhe engalandelanga imigudu efanele.
Uthi ubonga amaphoyisa aseShowe aqhamuke elele emgwaqweni, amathumbu ehleli ngaphandle.
“Ubuye esephethe inhlokohlela yesibhamu, okuthe uma ngimbuza ukuthi uzosenzani, wangitshela ukuthi yithoyizi ufuna ukuthusa ngalo lo muntu ayolanda kuyena imali.
“Angazi ukuthi amandla ngawathathaphi ngoba ngazama ukuwubamba ngesandla esisodwa wagcina ngokungigwaza entanyeni. Ngenxa yokuthi amandla ayesengiphelela, ngavele ngazenza umuntu osefile, ngathula.
“Ngibe sengivuka ngabona umonakalo ukuthi ungakanani. Ngizamile ukuwaqoqa amathumbu ngoba abephansi, ngizama ukuwafaka ngaphakathi esiswini kodwa abuye aziphumele,” kusho yena.
“Ngikwazile ukuwatshela ukuthi ngubani ongilimazile ngaphambi kokuba ngiyiswe esibhedlela eShowe. Ngilaliswe izinyanga ezine esibhedlela ngenxa yokulimala kanzima,” kusho yena.